Predkladacia správa

	Uznesenie vlády SR č. 1003/2001 k Zameraniu kontroly efektívnosti Úradu vlády SR na obdobie od 1. 11. 2001 do 31. 12. 2001 uložilo vedúcemu Úradu vlády SR v bode B. 1 zabezpečiť splnenie úloh vyplývajúcich zo zamerania. Jednou z úloh je kontrola efektívnosti prenájmu nehnuteľností a/alebo ich častí, ktoré sú v správe ústredných orgánov štátnej správy a organizácií v ich pôsobnosti, podnikateľským subjektom (RO a PO u ÚOŠS).

	Predkladaná správa hodnotí nakladanie s nehnuteľným majetkom štátu, využívanie priestorov organizáciami, efektívnosť prenájmov, identifikuje problematické oblasti a navrhuje možné riešenia.

Jednotka kontroly efektívnosti vo všeobecnosti konštatuje, že existujúci systém nakladania s nehnuteľným majetkom štátu sa javí ako neefektívny.

	Z dôvodu väčšej prehľadnosti v tejto oblasti jednotka kontroly efektívnosti navrhuje systémové a operatívne riešenia.

	Operatívne riešenia:
	Rozpočtové a príspevkové organizácie v pôsobnosti ústredných orgánov štátnej správy, ako aj ústredné orgány štátnej správy budú podľa príloh č. 6 a č. 7 tejto správy zverejňovať informácie o uzatvorených nájomných zmluvách.
	Rezortné kontroly budú priebežne vykonávať kontroly uzatvorených zmlúv s dôrazom na efektívnosť a hospodárnosť pri nakladaní s majetkom štátu.

Odporúčanie systémového charakteru predstavuje vytvorenie fungujúceho mechanizmu, ktorý by zabezpečil čo najefektívnejšie využívanie nehnuteľného majetku štátu a s ním súvisiaca novelizácia zákona č. 278/1993 Z. z. o správe majetku štátu v znení neskorších predpisov upravujúca postup pri nakladaní s nehnuteľným majetkom štátu.

Predkladaný materiál nemá finančný, ekonomický, environmentálny dopad ani dopad na zamestnanosť.